'Pelajar jadi pembuli kerana mahu berkuasa' Oleh Abnor Hamizam Abd Manap - Januari 2, 2024 @ 5:08pm Foto hiasan "Saya faham perasaan mangsa buli. Saya pernah berada dalam situasi itu, bezanya anak saya yang menjadi pembuli," kata Suhaila Abdullah, 49. Suhaila berkata, kejadian lima tahun lalu berlaku ketika anaknya menuntut di Tingkatan Empat di sekolah berasrama penuh (SBP). Menyifatkan anaknya adalah 'budak baik' dan selalu mencatat keputusan cemerlang dalam peperiksaan, dia amat terkejut ketika dipanggil pihak sekolah sebelum dimaklumkan anaknya membuli pelajar lain. Katanya, sewaktu dimaklumkan pihak sekolah dia tergamam dan fikirannya menjadi kosong. "Di rumah ketika pulang dari asrama dia anak yang baik, mendengar cakap orang tua, pandai membimbing adik-adiknya malah sangat penyayang serta rajin membuat kerja rumah. "Sudah tentu saya terkejut apabila dimaklumkan anak menjadi pembuli," katanya.
Bagaimanapun kejadian itu mengajarnya banyak perkara selain akhirnya dimaklumkan oleh si anak, dia membuli murid lebih muda kerana ia seakan-akan tradisi di sekolah itu. Katanya, anaknya turut mengaku pernah menjadi mangsa buli di sekolah sebelum itu dan dia hanya berbuat demikian kerana mahu mempertahankan dirinya daripada terus menjadi mangsa. Malah anaknya juga mengaku pelajar membentuk kumpulan tersendiri dan mahu menunjuk kepada rakan lain kehebatan mereka kerana mempunyai 'geng'. "Memang pada awalnya saya terkejut kerana anak boleh disifatkan sebagai 'pijak semut pun tak mati'," katanya. Tegas Suhaila, hasil kerjasama sekolah, guru dan usaha daripada pihaknya anaknya berjaya disantuni dengan baik. Apatah lagi keluarga mangsa buli memberi kerjasama yang baik apatah lagi perbuatan anaknya itu belum ke tahap yang dianggap serius hingga mendatangkan kecederaan. Katanya, hari ini anaknya sudah melanjutkan pengajian dan bernekad menjadikan pengalaman di SBP sebagai sebahagian proses menjadi dewasa selain mengharapkan budaya sebegitu dapat ditangani dengan baik dan tidak dijadikan tradisi. "Jadi saya faham keadaan mangsa buli dan perasaan ibu bapanya. Jika saya sebagai ibu si pembuli juga tidak keruan, apatah lagi keluarga mangsa," katanya. Kisah Suhaila bukan luar biasa sebaliknya boleh dianggap sebahagian warna-warni kehidupan pelajar di Malaysia terutama di asrama. Hal ini boleh dibuktikan menerusi peningkatan kes buli di sekolah seperti didedahkan Timbalan Menteri Pendidikan ketika itu, Lim Hui Ying dalam sidang Dewan Rakyat pada 1 November lalu. Katanya, sepanjang Januari hingga Oktober 2023 KPM melaporkan sebanyak 4,994 kes buli direkodkan di sekolah berbanding tempoh sama tahun lalu yang mencatatkan 3,887 insiden. Angka ini tentunya membimbangkan banyak pihak selain menuntut perhatian penuh KPM. Pegawai Psikologi Kanan UiTM, Kampus Rembau, Nasrullah Zainal Abidin, berkata buli boleh berlaku di mana-mana sahaja, tidak kira sekolah berasrama atau harian. Bagaimanapun hal ini mungkin lebih mudah berlaku di sekolah asrama, kerana pelajar tinggal bersama-sama dalam tempoh yang lama dan lebih terdedah kepada tingkah laku buli. Katanya duduk berjauhan dengan ibu bapa menyebabkan tingkah laku mereka kurang dipantau menyebabkan ada murid yang berani membuli rakan lain.
"Kebiasaan di sekolah berasrama, mereka ini mempunyai tradisi sendiri dan hal itulah yang menjadi pendorong kenapa kes buli lebih banyak dilaporkan di sekolah berasrama berbanding sekolah harian. "Ada beberapa sebab utama mengapa murid cenderung membuli. Selain trauma zaman kanak-kanak, anak remaja ini umumnya sukakan populariti dan rasa mahu 'berkuasa' dan mahu dipunyai oleh satu-satu kelompok," katanya. Nasrullah berkata, remaja biasanya ingin menunjukkan sifat autonomi mereka serta ingin menunjukkan seolah-olah 'berkuasa' mengawal persekitarannya. Dalam banyak kejadian katanya, si pembuli ingin menunjukkan bahawa mereka mempunyai kuasa dan boleh mengawal orang lain. Hal ini katanya seakan menjadi kepuasan psikologi bagi si pembuli apabila mampu untuk memanipulasi dan mengawal orang lain malah akan ada rakan-rakan 'memuja' atau 'mengangkat-angkat' si pembuli ini kerana mereka dilihat sebagai berkuasa. Keadaan ini membuatkan si pembuli menjadi popular dan dia rasa disenangi ramai dan menyebabkan murid itu mahu kekal dengan tingkah laku membuli. "Pembuli mempunyai satu perasaan ingin diterima dan dipunyai di dalam kelompok itu, jadi mereka akan cenderung untuk melakukan apa yang dilakukan di dalam kelompok. "Kalau tak buat, mereka bimbang dilihat janggal dan terasing," katanya. Sementara itu, Yang Dipertua Persatuan Ibu Bapa dan Guru, Sekolah Berasrama Penuh Integrasi (SBPI) Jempol, Nor Irwan Zulkafli, berkata pendapat sesetengah pihak yang menyatakan asrama adalah lubuk buli tidaklah begitu tepat sebaliknya kes buli boleh berlaku di mana-mana sahaja. Sebaliknya, tegas Nor Irwan sekolah berasrama adalah tempat untuk mendidik anak muda hidup berdikari dan bertanggungjawab jati. Bagaimanapun dalam sama sama, semua pihak terutama ibu bapa perlu peka dan tegas dalam memberi teguran dan didikan supaya anak mereka menyedari tindakan membuli pelajar lain akan mendatangkan kesan yang tidak baik kepada persekitaran asrama. "Walaupun duduk berjauhan dengan ibu bapa, kehidupan di asrama umumnya dipantau oleh guru atau warden bertugas. "Justeru jika ada kes buli, murid boleh lekas membuat aduan. Selain itu ibu bapa juga perlu membentuk keperibadian anak kerana hal sedemikian sebenarnya bermula dari rumah," katanya.